《蜡梅咏》
宋代·舒岳祥

蜜蜂数日不出衙，将谓冻蛰无生涯。
今朝起看后园树，总将蜜蜡衔为花。
香作蜜香色蜡色，花瓣分明是蜂翼。
不是案头乾死萤，不是营营蝇止棘。
朝阳熠熠泛崇光，黄露溶溶蜜满房。
柔梢不入婵娟鬓，道韵偏宜冷淡装。
与梅同时唤作梅，风味甚似枝葩非。
若将形色定品格，何得江珧比荔枝。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。